Priekšlikums EIROPAS PARLAMENTA UN PADOMES REGULA ar kuru groza Padomes 2008. gada 18. decembra Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai /* COM/2012/021 galīgā redakcija - 2012/0013 (COD) */





PASKAIDROJUMA RAKSTS 1. PRIEKŠLIKUMA KONTEKSTS Līgumā par Eiropas Savienības darbību (LESD) noteikta atšķirība starp Komisijai deleģētajām pilnvarām pieņemt vispārēji piemērojamus neleģislatīvus aktus, lai papildinātu vai grozītu dažus nebūtiskus leģislatīvu aktu elementus (deleģētos aktus), kā noteikts LESD 290. panta 1. punktā, un Komisijai uzticētajām pilnvarām pieņemt vienotus nosacījumus, kas vajadzīgi, lai īstenotu juridiski saistošos Savienības aktus (īstenošanas aktus), kā noteikts LESD 291. panta 2. punktā. Šā priekšlikuma mērķis ir saskaņot 2008. gada 18. decembra Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai ("Mencu plāns"), ar jaunajiem LESD noteikumiem. Pilnvaras, kas Komisijai pašreiz ir piešķirtas ar minēto regulu, ir pārklasificētas par deleģēta rakstura pasākumiem un īstenojoša rakstura pasākumiem. Plāna galvenais mērķis ir nodrošināt mencu krājumu ilgtspējīgu izmantošanu ģeogrāfiskajos apgabalos Kategatā, Ziemeļjūrā, uz rietumiem no Skotijas un Īrijas jūrā, balstoties uz maksimālo ilgtspējīgas ieguves apjomu (5. panta 1. punkts). Lai minēto mērķi sasniegtu, plānā izklāstīti noteikumi par ikgadējo zvejas iespēju noteikšanu attiecībā uz šo krājumu kopējās pieļaujamās nozvejas (KPN) un maksimālās pieļaujamās zvejas piepūles izteiksmē. Minētajos noteikumos paredzēti konkrēti tehniskie parametri, kurus izmantojot, var noteikt, vai krājums ir labākā vai sliktākā saglabātības stāvoklī, proti, tuvāk vai tālāk no plānā izvirzītā mērķa. Šie parametri ir izstrādāti zinātniski; tie nav politikas izvēle. Zinātnes joma var attīstīties un pilnveidoties, un plānā jāiekļauj vajadzīgie noteikumi, lai nodrošinātu tā atbilstību izcilākajiem zinātnes sasniegumiem. Tādēļ regulas 10. panta 1. punktā ir noteikts, ka tad, ja, ņemot vērā zinātnisko ieteikumu, plānā izmantotie zvejas izraisītās mirstības koeficienti un ar tiem saistītais krājuma nārsta biomasas līmenis vairs nav piemērots, Padomei jāpārskata šie parametri, lai nodrošinātu, ka saskaņā ar šo plānu ir iespējams sasniegt tajā izvirzītos apsaimniekošanas mērķus. Tādējādi spēkā esošā regula ir piešķīrusi Padomei pilnvaras grozīt šos nebūtiskos plāna elementus. Pēc LESD stāšanās spēkā šāda lēmumu pieņemšanas procedūra vairs nav iespējama. Līdzīgi, Komisijai jābūt pilnvarotai arī pieņemt deleģētos aktus, lai grozītu citus Regulas (EK) Nr. 1342/2008 nebūtiskos elementus, piemēram, I pielikuma tehniskos parametrus, ja tas vajadzīgs un ja ievēroti minētajā regulā paredzētie stingrie nosacījumi. Deleģētās pilnvaras būtu jāpiešķir arī tāpēc, lai paredzētu noteikumus par zvejas piepūles pielāgošanu, ja kuģu grupa ir izslēgta no piepūles režīma vai tajā iekļauta atkārtoti, par zvejas kapacitātes aprēķina metodi, par aprēķina metodi maksimālās pieļaujamās zvejas piepūles pielāgošanai, un par izmaiņām ģeogrāfisko apgabalu un zvejas rīku grupu sastāvā. Komisijai būtu jāpiešķir īstenošanas pilnvaras, lai noteiktu procedūru un formātu, kādā informāciju nosūta Komisijai, un īpašās zvejas atļaujas formātu un to kuģu sarakstu, kam ir piešķirtas īpašās zvejas atļaujas. Turklāt pēc LESD stāšanās spēkā būtu jāprecizē 30. pantā izklāstītā lēmumu pieņemšanas procedūra. Tāpēc ierosinātie grozījumi ir izmaiņas, kas ļaus efektīvi īstenot šo plānu jaunajā lēmumu pieņemšanas kārtībā, kura ieviesta ar Lisabonas līgumu. Saskaņā ar iepriekš minēto ir sagatavots priekšlikuma projekts Regulas (EK) Nr. 1342/2008 grozīšanai un Komisija ir aicināta pēc iespējas drīzāk pieņemt šo priekšlikumu un iesniegt to Padomei un Eiropas Parlamentam. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām vai ietekmes novērtējums nebija vajadzīgs. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Pasākuma galvenais uzdevums ir identificēt ar Padomes Regulu (EK) Nr. 1342/2008 Komisijai piešķirtās pilnvaras un klasificēt tās kā deleģētās vai īstenošanas pilnvaras. · Juridiskais pamats Līguma par Eiropas Savienības darbību 43. panta 2. punkts. · Subsidiaritātes princips Priekšlikums ir Eiropas Savienības ekskluzīvā kompetencē. · Proporcionalitātes princips Priekšlikums groza pasākumus, kas jau paredzēti Padomes Regulā (EK) Nr. 1342/2008, tāpēc nav šaubu par proporcionalitātes principu. · Juridisko instrumentu izvēle Ierosinātais juridiskais instruments: Eiropas Parlamenta un Padomes regula. Citi instrumenti nebūtu piemēroti šāda iemesla dēļ: regula ir jāgroza ar regulu. 4. IETEKME UZ BUDŽETU Šis pasākums Savienībai nerada papildu izdevumus. 2012/0013 (COD) Priekšlikums EIROPAS PARLAMENTA UN PADOMES REGULA ar kuru groza Padomes 2008. gada 18. decembra Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu, ņemot vērā Eiropas Komisijas priekšlikumu, ņemot vērā Eiropas Ekonomikas un sociālo lietu komitejas atzinumu[1], pēc leģislatīvā akta projekta nosūtīšanas valstu parlamentiem, saskaņā ar parasto likumdošanas procedūru, tā kā: (1) Padomes 2008. gada 18. decembra Regula (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai un atceļ Regulu (EK) Nr. 423/2004[2], pilnvaro Padomi uzraudzīt un pārskatīt maksimālos zvejas izraisītās mirstības koeficientus un saistītos krājumu nārsta biomasas līmeņus. (2) Saskaņā ar Līguma 290. pantu Komisijai var piešķirt pilnvaras ar deleģētiem aktiem papildināt vai grozīt konkrētus nebūtiskus leģislatīvu aktu elementus. (3) Lai grozītu vai papildinātu Regulas (EK) Nr. 1342/2008 noteikumu nebūtiskos elementus, pilnvaras pieņemt tiesību aktus saskaņā ar Līguma 290. pantu būtu jādeleģē Komisijai attiecībā uz: – izmaiņām maksimālo zvejas izraisītās mirstības koeficientu un saistīto krājuma nārsta biomasas līmeņu noteiktajās vērtībās, ja sasniegts zvejas izraisītās mirstības mērķkoeficients, – noteikumiem par zvejas piepūles pielāgošanu, ja kuģu grupa ir izslēgta no piepūles režīma vai tajā iekļauta atkārtoti, – noteikumiem par 14. panta 3. punktā minētās zvejas kapacitātes aprēķina metodi un maksimālās kapacitātes pielāgošanu, kas izriet no zvejas darbību izbeigšanas un zvejas kapacitātes pārvietojumiem, – noteikumiem par aprēķina metodi maksimālās pieļaujamās zvejas piepūles pielāgošanai saistībā ar kvotu pārvaldību, – noteikumiem par aprēķina metodi maksimālās pieļaujamās zvejas piepūles pielāgošanai pēc zvejas piepūles pārvietojumiem zvejas piepūles grupās, – izmaiņām I pielikumā noteikto ģeogrāfisko apgabalu un zvejas rīku grupu sastāvā. (4) Ir īpaši būtiski, lai Komisija, veicot sagatavošanas darbus, rīkotu atbilstīgas apspriešanās, tostarp ekspertu līmenī. Komisijai, sagatavojot un izstrādājot deleģētos aktus, būtu jānodrošina vienlaicīga, savlaicīga un atbilstoša attiecīgo dokumentu nosūtīšana Eiropas Parlamentam un Padomei. (5) Saskaņā ar Līguma 291. pantu, lai ar vienādiem nosacījumiem īstenotu juridiski saistošus aktus, īstenošanas pilnvaras Komisijai jāpiešķir ar īstenošanas aktiem. (6) Lai Regulas (EK) Nr. 1342/2008 īstenošanas nolūkā nodrošinātu vienādus nosacījumus, īstenošanas pilnvaras Komisijai būtu jāpiešķir attiecībā uz sīki izstrādātiem noteikumiem par procedūru un formātu šajā regulā paredzētās informācijas nosūtīšanai Komisijai, īpašās zvejas atļaujas formātu un to kuģu sarakstu, kuriem ir piešķirtas šādas īpašās atļaujas. Šīs pilnvaras būtu jāīsteno atbilstīgi Eiropas Parlamenta un Padomes 2011. gada 16. februāra Regulai (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu[3]. (7) Pēc Līguma par Eiropas Savienības darbību stāšanās spēkā būtu jāprecizē 30. pantā izklāstītā lēmumu pieņemšanas procedūra. (8) Tāpēc attiecīgi būtu jāgroza Regula (EK) Nr. 1342/2008, IR PIEŅĒMUŠI ŠO REGULU. 1. pants Regulu (EK) Nr. 1342/2008 groza šādi: (1) regulas 10. panta 1. punktu aizstāj ar šādu: "1. Komisija ir pilnvarota pieņemt deleģētos aktus saskaņā ar 31.a punktu attiecībā uz izmaiņām to līmeņu vērtībās, kas noteikti 5. panta 2. punktā, 6. pantā un 7. panta 2. punktā, ja ir sasniegts 5. panta 2. punktā minētais zvejas izraisītās mirstības mērķkoeficients vai ja zinātniskie dati liecina, ka šis mērķis vai 6. pantā noteiktais krājuma nārsta biomasas minimālais līmenis un nārsta biomasas piesardzības līmenis vai 7. panta 2. punktā norādītie zvejas izraisītās mirstības koeficienti vairs nav piemēroti, lai saglabātu nelielu krājuma noplicināšanās risku un maksimālu ilgtspējīgas ieguves apjomu."; (2) regulas 11. pantu groza šādi: (a) panta 3. punktu aizstāj ar šādu: ”3. Dalībvalstis katru gadu sniedz attiecīgu Komisijai informāciju, lai konstatētu, ka minētie nosacījumi tiek ievēroti."; (b) pievieno šādu 4. un 5. punktu: "4. Komisija ir pilnvarota pieņemt deleģētos aktus saskaņā ar 31.a pantu, lai paredzētu noteikumus attiecībā uz zvejas piepūles pielāgošanu, ja kuģu grupa ir izslēgta no zvejas piepūles režīma vai atkārtoti tajā iekļauta saskaņā ar 11. panta 2. punktu un ja kuģis vairs neatbilst prasībām, kas norādītas lēmumā par izslēgšanu. 5. Sīki izstrādātus noteikumus par procedūru un formātu, kādā Komisijai nosūta 11. panta 3. punktā minēto informāciju, Komisija var pieņemt ar īstenošanas aktiem saskaņā ar 32. panta 2. punktā minēto procedūru."; (3) regulas 14. pantā pievieno šādu 5. punktu: "5. Dalībvalstis informē Komisiju par pamatu 3. punktā minētās maksimālās zvejas kapacitātes aprēķināšanai un par jebkādiem pielāgojumiem, kas izriet no zvejas darbību izbeigšanas un kapacitātes pārvietojumiem saskaņā ar 16. panta 3. punktu."; (4) regulā iekļauj šādu 14.a pantu: “14.a pants Komisijas pilnvaras 1. Komisija ir pilnvarota pieņemt deleģētos aktus saskaņā ar 31.a pantu, lai precizētu noteikumus attiecībā uz metodi 14. panta 3. punktā minētās zvejas piepūles aprēķināšanai un maksimālās kapacitātes pielāgošanai, kas izriet no zvejas darbību izbeigšanas un kapacitātes pārvietojumiem saskaņā ar 16. panta 3. punktu. 2. Komisija ar īstenošanas aktiem saskaņā ar 32. panta 2. punktā minēto procedūru var pieņemt sīki izstrādātus noteikumus attiecībā uz: a) 14. panta 2. punktā minētās īpašās zvejas atļaujas formātu un procedūrām, ar kurām dalībvalstis dara pieejamu to kuģu sarakstu, kuriem ir piešķirta šī īpašā atļauja, kā minēts 14. panta 4. punktā; b) procedūru un formātu, kādā Komisijai nosūta 14. panta 5. punktā minēto informāciju."; (5) regulas 16. pantā iekļauj šādu 4., 5. un 6. punktu: "4. Dalībvalstis informē Komisiju par jebkādiem piepūles pielāgojumiem saskaņā ar šo pantu. 5. Komisija ir pilnvarota pieņemt deleģētos aktus saskaņā ar 31.a pantu, lai paredzētu noteikumus attiecībā uz aprēķina metodi, kas dalībvalstīm ļauj pielāgot maksimālo pieļaujamo zvejas piepūli saistībā ar kvotu pārvaldību. 6. Sīki izstrādātus noteikumus par procedūru un formātu, kādā Komisijai nosūta 4. punktā minēto informāciju, Komisija var pieņemt ar īstenošanas aktiem saskaņā ar 32. panta 2. punktā minēto procedūru."; (6) regulas 17. pantā iekļauj šādu 6., 7. un 8. punktu: "6. Dalībvalstis informē Komisiju par jebkādiem piepūles pielāgojumiem saskaņā ar šo pantu. 7. Komisija ir pilnvarota pieņemt deleģētos aktus saskaņā ar 31.a pantu, lai paredzētu noteikumus attiecībā uz aprēķina metodi, kas dalībvalstīm ļauj pielāgot maksimālo pieļaujamo zvejas piepūli pēc zvejas piepūles pārvietojumiem piepūles grupās. 8. Sīki izstrādātus noteikumus par procedūru un formātu, kādā Komisijai nosūta 6. punktā minēto informāciju, Komisija var pieņemt ar īstenošanas aktiem saskaņā ar 32. panta 2. punktā minēto procedūru."; (7) regulas 30. pantu aizstāj ar šādu: "30. pants Lēmumu pieņemšanas procedūra Ja regula paredz, ka Padomei jāpieņem lēmumi, Padome rīkojas saskaņā ar Līgumu."; (8) regulas 31. panta ievadfrāzi aizstāj ar šādu: "Komisija ir pilnvarota pieņemt deleģētos aktus saskaņā ar 31.a punktu, lai grozītu šīs regulas I pielikumu, balstoties uz šādiem principiem:"; (9) regulā iekļauj šādu 31.a pantu: “31.a pants Deleģējuma īstenošana 1. Pilnvaras pieņemt deleģētos aktus Komisijai piešķir, ievērojot šajā pantā izklāstītos nosacījumus. 2. Šīs regulas 10. panta 1. punktā, 11. panta 4. punktā, 14.a panta 1. punktā, 16. panta 5. punktā, 17. panta 7. punktā un 31. pantā minētās deleģēto aktu pieņemšanas pilnvaras piešķir uz nenoteiktu laiku. 3. Šīs regulas 10. panta 1. punktā, 11. panta 4. punktā, 14.a panta 1. punktā, 16. panta 5. punktā, 17. panta 7. punktā un 31. pantā minētās deleģēto aktu pieņemšanas pilnvaras Eiropas Parlaments vai Padome var atcelt jebkurā laikā. Ar lēmumu par atsaukšanu izbeidz tajā norādīto pilnvaru deleģēšanu. Tas stājas spēkā nākamajā dienā pēc lēmuma publicēšanas Eiropas Savienības Oficiālajā Vēstnesī vai citā lēmumā norādītā datumā. Tas neskar jau spēkā esošos deleģētos aktus. 4. Tiklīdz tā pieņem deleģētu aktu, Komisija par to paziņo vienlaikus Eiropas Parlamentam un Padomei. 5. Deleģētais akts, kas pieņemts saskaņā ar 10. panta 1. punktu, 11. panta 4. punktu, 14.a panta 1. punktu, 16. panta 5. punktu, 17. panta 7. punktu un 31. pantu, stājas spēkā tikai tad, ja ne Eiropas Parlaments, ne Padome 2 mēnešu laikā pēc informācijas saņemšanas nav izteikuši iebildumus vai ja pirms minētā termiņa beigām gan Eiropas Parlaments, gan Padome ir paziņojuši Komisijai, ka necels iebildumus. Pēc Eiropas Parlamenta vai Padomes ierosmes minēto termiņu pagarina par 2 mēnešiem."; (10) regulas 32. pantu aizstāj ar šādu: "32. pants Komiteju procedūra 1. Komisijai palīdz Zvejniecības un akvakultūras komiteja, kas izveidota ar Regulas (EK) Nr. 2371/2002 30. pantu. Minētā komiteja ir komiteja Regulas (ES) Nr. 182/2011 nozīmē. 2. Ja ir atsauce uz šo punktu, piemēro Regulas (ES) Nr. 182/2011 5. pantu." 2. pants Šī regula stājas spēkā 20. dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] [2] OV L 348, 24.12.2008., 20. lpp. [3] OV L 55, 28.2.2011., 13. lpp.